Information til forældre

Børneorm

Der har været tilfælde af børneorm. Som forælder kan du være med til at begrænse smitten. Læs denne vejledning, og informer personalet, hvis dit barn viser tegn på børneorm.

Børneorm (enterobiasis) er små orm, der lever i tarmen. Ormene bevæger sig uden for tarmen og lægger æg ved endetarmsåbningen.

Om smitte

Æggene er meget modstandsdygtige og kan overleve i sengetøj og støv i et par uger. Smitte sker ved, at børnene får æg i munden ved at sutte på fingre efter at have kløet sig ved endetarmsåbningen.

Smitteperiode: Smitter fra 2 uger efter smitte, og indtil behandling er iværksat.

Om forebyggelse

Konsekvent håndhygiejne efter toiletbesøg samt vask af husstandens sengetøj ved forekomst af børneorm i familien.

Symptomer

Inkubationstid: 2-6 uger.

Det eneste symptom er kløe ved endetarmsåbningen, evt. hos piger ved skridtet, mest udtalt om natten. Ormene kan let ses på afføringen og efter sengetid på huden omkring endetarmsåbningen.

De er ca. 1 cm lange, hvide og sytrådslignende.

Behandling

Sundhedsvæsenet kan ordinere medicin mod børneorm. Hele husstanden bør behandles samtidigt. Samtidigt med behandlingen bør sengetøj og undertøj vaskes ved min. 60° C. Hænder og kortklippede negle bør vaskes grundigt, neglene med neglebørste.

Komme i institution

Må komme i institution uden begrænsninger.